**Respir ploi**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*ieșirea din piatră\*

în această gară am înnodat toate ploile

atâtea m-au înecat fără apă

și eu am acceptat lunecarea în/cu ele

adâncul (și câte adâncuri port ocultat în pupile)

știe să acordeze diapazonul respirului

la simfonia celestă

sub avalanșe (viața rupe zăgazurile clipei)

mă surp înăuntrul cărnii

câteodată afară inima montează pârghii să-mi scoată

lumile la aerisit

silaba care păstrează adn-ul neviciat

de trădări

spaime

și negocieri

trudește să mă îmbrace în

de ruguri

curgerea

mereu greaua curgere

noroiul cu gust de zbor

și mierea în care se coace tăcerea

ung pâinea cea de toate zilele

ruga de-a fii

(litanie vegheată de arhanghelii cordului)

vătuiește lunecarea în scocuri celeste

sparg coaja tare a somnului

ies în ochiul genunii

lumea mă poartă în uter o nasc la răspântii

de timpuri

aparțin totului și mie deopotrivă

(de la nisipul din perlă până la aștrii din sânge semnează

actul dezrobirii în vertebra eului)

nu pot fi jucat la ruleta nimicului

blestemul și binecuvântarea vieții deopotrivă

mi-l tatuez sub limbă

adun păsările răpitoare din artere

și dezleg ploile